**Omavalitsuspäeva tähistamine Tallinnas**

Tallinnas on kujunenud tavaks korraldada 1. oktoobril kui omavalitsuspäeval linnavolikogu avatud uste päevi, seda juba alates 2018. aastast. Avatud uste päeval oli võimalus tutvuda Tallinna linnavolikogu istungite saali ja fraktsioonide tööruumidega, suhelda volinikega, osaleda maja ekskursioonidel, viktoriinis ning volikogu esimehe ja fraktsioonide esimeeste infotunnis. Päeva lõpetas Trio Comodo kontsert linnavolikogu hoone hoovis.

Vana-Viru 12 ajaloolises hoones on peetud Tallinna Linnavolikogu istungeid natuke rohkem kui veerand sajandit. Algselt ehitati see hoone eramuks, 1879. aastal projekteeris maja Aleksander Holmbergi tellimusel linnaarhitekt Nikolai Thamm. Villa on nii välis- kui ka sisekujunduse poolest Tallinna tolle ajastu üks stiilsemaid hooneid. 1911. aastast kuulus hoone parun Girard de Soucantoni perekonnale. Mis on tähelepanuväärne, sest Johann Karl Etienne Girard de Soucanton valiti Tallinna esimeseks linnavolikogu esimeheks aastal 1892 (Tallinn, 2018).

Linna esinduskogu koguneb Vana-Viru 12 aadressil alles 1990. aastast, mil hoone omanikuks saab Tallinna Linnavolikogu kantselei. Maja teise korruse saal oli volikogu koosolekute saaliks 64 volikogu liikmele. 1997. aastal ehitati põhjalikult ümber maja katusekorrus, kuhu loodi uus istungitesaal. 2006. aastal hoone remonditi, hoone restaureerimisprojekti autor Leila Pärtelpoeg. Eesti NSV ajal asus hoones Tallinna Linnakomitee, 1947. aastast ning hiljem Eesti NSV Rahvakontrolli Komitee, 1974. aastast (Tallinn, 2018).

**Avatud uste päeva kava (2018)**

14.00 Tallinna Linnavolikogu avatud uste päeva avamine. Külalisi tervitab Tallinna Linnavolikogu esimees Mihhail Kõlvart.  
 Kohapeal saab registreeruda ekskursioonidele, loengule ja viktoriinile.

14.05 Ekskursioon Jüri Kuuskemaaga vene keeles. Ringkäik tutvustab Tallinna Linnavolikogu hoonet, selle ajalugu.

14.15 Kohtumised fraktsioonide saadikutega.

15.00 Volikogu liikme Jaak Juske loeng Tallinna Linnavolikogu hoonest ja ajaloost, eesti keeles.

16.00 Volikogu esimehe ja fraktsioonide esimeeste infotund.

16.30 Volikogu liikme Priidu Pärna tasuta õigusabi konsultatsioonid.

17.00 Viktoriin. Võimalus osaleda viktoriinis koos saadikutega.

17.00 Ekskursioonid eesti ja vene keeles.

18.00 Kontsert: Trio Comodo ja külalisesinejad – volikogu liige Helle-Moonika Helme ja volikogu liige Eduard Toman.

2019. aastal tähistati Omavalitsuspäeva linnarahvale korraldatud ekskurssioonidega Tallinna linnavolikogus, mille raames sai kohtuda volinikega ja tutvuda linnavolikogu fraktsioonide tööga. Kell 9 hommikul ootasid volikogu liikmed linlasi volikogu hoovi hommikukohvile. Kell 12 toimus linnavolikogu avatud uste päeva avamine, külalisi tervitas volikogu esimees Tiit Terik. Avamisele järgnes fraktsioonide esimeeste debatt teemal "Kas Tallinn peaks meelelahutusasutustes öist alkoholimüüki piirama?". Maja sai uudistada terve päeva jooksul ka omal käel, kuid linnarahvale toimusid kaks ekskursiooni, kus tutvustasid volikogu hoonet ja ajalugu. Kell 13.15 algas eestikeelne ekskursioon Jaak Juske juhtimisel, kell 15 tegi venekeelse ekskursiooni Jüri Kuuskemaa (Tallinn, 2019).

Lisaks võimaldas mitu volikogu liiget tasuta konsultatsioone: õigusnõu Helve Särgava, jäätmemajanduse küsimustes Argo Luude ja samuti õigusnõu Priidu Pärna. Kogu päeva jooksul olid avatud linnavolikogu fraktsioonide ruumid ja oli võimalik tutvuda fraktsioonide tööga.

**Avatud uste päeva kava (2019)**

9.00 Hommikukohv linnavolinikega;  
9.30-11.30 ekskursioonid koolidele (registreerimine on lõppenud, vabu aegu enam ei ole);  
12.00 Tallinna Linnavolikogu avatud uste päeva avamine. Külalisi tervitab linnavolikogu esimees Tiit Terik;  
12.15 Linnavolikogu fraktsioonide debatt teemal "Kas Tallinn peaks meelelahutusasutustes öist alkoholimüüki piirama?";  
13.15 Ekskursioon, giidiks Jaak Juske (eesti keeles);  
15.00 Ekskursioon, giidiks Jüri Kuuskemaa (vene keeles).

**Volikogu liikmetest ekspertide konsultatsioonid:**

14.00-15.30 Helve Särgava (SDE) - õigusnõustamine  
14.00-15.00 Argo Luude (EKRE) - jäätmemajandus  
15.30-17.00 Priidu Pärna (Isamaa) - õigusnõustamine

Kogu päeva jooksul oli võimalik tutvuda linnavolikogus esindatud fraktsioonide tööga.

Traditsioonilisel kujul koroonaviiruse tõttu Omavalitsuspäeva tähistada polnud võimalik. Sel puhul oli [Raadio Kuku saade "Linnatund" pühendatud Tallinna linnavolikogu töö ja tegemiste tutvustamisele. Saatejuht Rein Pärnal käisid külas linnavolikogu esimees](https://www.facebook.com/raadio.kuku/?__cft__%5b0%5d=AZXlw8mqM1hG2qOpEvFlED2x1C3Od5zw9pIL0V_XaPmdTyRJDG_cFQ-oblhJTKmQ8bKPFNbAifuROwKPmE5ddBfQkiNyJ_JGkdeH7F3XSUAfVxjPCVExNjo_wt4pyNySGSeNhKvl55_D9rzvgHWAEjZc&__tn__=kK-R) [Tiit Terik ja aseesimees](https://www.facebook.com/terik.tiit/?__cft__%5b0%5d=AZXlw8mqM1hG2qOpEvFlED2x1C3Od5zw9pIL0V_XaPmdTyRJDG_cFQ-oblhJTKmQ8bKPFNbAifuROwKPmE5ddBfQkiNyJ_JGkdeH7F3XSUAfVxjPCVExNjo_wt4pyNySGSeNhKvl55_D9rzvgHWAEjZc&__tn__=kK-R) [Mart Luik.](https://www.facebook.com/luikmart/?__cft__%5b0%5d=AZXlw8mqM1hG2qOpEvFlED2x1C3Od5zw9pIL0V_XaPmdTyRJDG_cFQ-oblhJTKmQ8bKPFNbAifuROwKPmE5ddBfQkiNyJ_JGkdeH7F3XSUAfVxjPCVExNjo_wt4pyNySGSeNhKvl55_D9rzvgHWAEjZc&__tn__=kK-R)

**Allikad:**

* Tallinn (2018). Tallinna Linnavolikogu tähistab omavalitsuspäeva avatud uste päevaga. Võrgulehel <https://www.tallinn.ee/est/Uudis-Tallinna-Linnavolikogu-tahistab-omavalitsuspaeva-avatud-uste-paevaga> (16.06.2021).
* Tallinn (2019). Linnavolikogu ootab huvilisi avatud uste päevale. Võrgulehel <https://www.tallinn.ee/est/Uudis-Linnavolikogu-ootab-huvilisi-avatud-uste-paevale> (16.06.2021).